Apostolok cselekedete IX.
Hétköznapi keresztyénség
Apostolok cselekedetei 3:1–16
Lekció: Ézs 35:1–10

Szeretjük a való életből vett példákat. Talán ezért is lett olyan felkapott dolog manapság az „influenszerkedés”, azaz amikor valaki rövidebb–hosszabb videókban mesél egy hozzá közelebb álló témáról. A videók során az emberek beengednek az életükbe, szokásaikba, bukásaikba vagy éppen előrehaladásukba. Feltételezem, hogy a karantén alatti „pékforradalom”, vagyis amikor szinte mindenki elkezdte otthon sütni a kenyerét, is jórészt betudható annak, hogy rendelkezésre állt számos olyan YouTube csatorna, ahol emberek lépésről-lépésre vezettek végig tömegeket a kovászkészítés és kenyérsütés fortélyain.
Persze mások élete nemcsak serkenteni, hanem elcsüggeszteni is tud. Amikor régi osztálytársad Facebook profilját nézve úgy tűnik, hogy az ő családi életük csak mosolygós pillanatokból áll, nincs olyan hely a földön, ahol ne jártak volna, se olyan verseny, amit a gyerekeik ne nyertek volna meg. Hasonlóan keseredik el az ember fia, amikor házi barkácsprojektjei közben rátalál valakire, aki nemcsak saját kézzel építette fel házát a semmiből, hanem az abban levő összes bútort is ő tervezte és készítette, eközben mindig volt ideje naponta órákat játszani a gyerekeivel, és unalmában még egy fizika doktorit is lekevert, mert mindig is érdekelte a csillagászat.
Keresztyénként így érezhetjük néha magunkat az Apostolok Cselekedetét olvasva. A fonalat a második fejezet végénél vesszük fel, ahol egy összefoglalót kaptunk az egyházról. Isten az ő gyermekeit igaz egyházakba gyűjti, ahol a Szentírást hallják és annak engedelmeskednek, egymást segítő szeretetközösségben élnek, és Istent keresik imádságban örömükkel és szükségeikkel egyaránt. Az ilyen egyházakban tudnak a keresztyének olyan tanítványokká formálódni, amelyek az ő tanúi lesznek „a föld legvégső határáig”. A 3. fejezettől pedig azt látjuk, hogy ez a Jézusról való bizonyság hogyan valósul meg. Az események elindulnak, az apostolok csodát tesznek (vö. 2:43), majd Jézusról prédikálnak, aminek következtében „azok közül, akik hallgatták az igét, sokan hittek, és a férfiak száma mintegy ötezer lett.” (ApCsel 4:4, vö. 2:47) Látszólag minden olyan idilli, nem?  Tömegek térnek meg, szoros és szerető közösségben élnek egymással. Van idejük a körülöttük élőkre, jót tesznek a szomszédjaikkal és ismerőseikkel, aminek hatására mind többen csatlakoznak hozzájuk, és lesznek keresztyénné. Hol vagyok én ehhez képest? – teszed fel a kérdést.
A titok persze ott van, hogy a Szentírás történetei nem egy az egyben előírás a mi életünkre nézve. Az apostolok csodát tettek – de Isten ezt nem parancsolja számunkra a mai korban. Az apostoloknak egyből adódott lehetőségük egy nagy hallgatóság előtti prédikációra, ami által Isten sok megtérést adott – ám ez sem történik meg feltétlenül az életünkben. Ám ha ez egyedi vonások mögé nézünk, a születésétől fogva béna ember meggyógyítása számunkra is tartalmaz üzenetet, amiért Isten ezt a fejezetet leírta számunkra. A nagy wales-i igehirdető, Martyn Lloyd-Jones azt mondta erről az igeszakaszról: „Hiteles keresztyénséget látunk itt, és semmi mást.”[footnoteRef:2] A mostani alkalommal azt kell látnunk, hogy mi áll e hiteles és hétköznapi keresztyénség mögött. [2:  Lloyd-Jones, Martyn. “‘Rise up and Walk.’” Pages 211–24 in Authentic Christianity. Vol. 1. 1st U.S. ed. Studies in the Book of Acts. Wheaton, IL: Crossway Books, 2000, 211. o.] 

Amikor Krisztus szerelme szorongat
Mit tanít ez a rész a hiteles keresztyénségről? Egy hibát már az elején el kell kerülnünk: hogy ezt a részt egy ötlépéses „Hogyan éld meg a keresztyénségedet?” vagy „Hogyan evangelizálj sikeresen tanáccsá alakítsuk. Valóban lesz öt gyakorlati alkalmazás, amit levonhatunk az igerészből – de a hiteles keresztyénség nem itt kezdődik. A keresztyénség elsősorban nem a külsőségekről szól, hogy mit teszünk – e mérce alapján a farizeusok és írástudók is kegyes emberek lettek volna. Hanem arról a szívről, amelyből e cselekedetek származnak. A keresztyénség a szívnek, a mi lelkünknek a vallása: amivel tele van a szívünk, azt fogjuk szólni és cselekedni.
Mivel van tehát tele a hiteles keresztyén szíve? Jézussal. Nézzétek csak meg, Péter és János már az első szavaknál világossá teszik, hogy a gyógyulás „a názáreti Jézus Krisztus nevében” történik. Később még világosabbá teszik, hogy a csodát nem az ő erejük vagy kegyességük végezte, hanem Jézus neve hozott a bénának gyógyulást. Azonban az a legegyértelműbb bizonyítéka annak, hogy Jézussal van tele a szívük, ahogyan beszélnek róla. A jövő héten majd részletesen megvizsgáljuk Péter igehirdetését, most csak egy kifejezést emelnék ki belőle: amikor Péter úgy nevezi Jézust, hogy „az élet fejedelme”. 
Az élet fejedelme… A szó egyaránt jelent vezetőt (fejedelmet, hadvezért) és szerzőt, alapítót.[footnoteRef:3] A szó mindenképpen egy vezetőt rajzol a mi szemeink elé, aki a rá bízottakat egy új és jó irányba vezeti.[footnoteRef:4] Aki valami gyökeresen újat hoz az ő népének életébe.[footnoteRef:5] Jézus pontosan egy ilyen király. Ő az élet megszerzője számunkra, aki a mi, örök kárhozat tüze fölött hajszálon függő életünket biztonságba helyezte. Tette ezt nem kevesebb árért, minthogy magára vette bűneinket, és elviselte helyettünk az igazságos Isten ítéletét, így örökre megszabadított minket a bűn miatti büntetéstől. Ő az élet alapítója bennünk, aki új szívet ad nekünk: érzéketlen, bűnben gyönyörködő vágyaink és gondolataink helyett olyat, ami fogékony Isten iránt. Olyat ad nekünk Jézus, amelyet sem tudás, sem akarat, sem képzés, sem tapasztalat nem adhat meg: egy Szentlélektől született, új lelket. Ő az élet ápolója és folytatója is bennünk, aki nem hagyja magára ezt az elkezdett törékeny életet, hanem Szentlelke, szava és az egyházban adott keresztyén közösség által növeli bennünk az életet, hogy megerősödjünk és érett lelki felnőttek legyünk. Ő az élet fenntartója, aki nem engedi, hogy bűneink úgy erőt vegyenek rajtunk, hogy végleg eltávolodjunk tőle. Ő tartja pórázon a sátánt, és nem engedi, hogy a hitehagyásig kísértsen és összetörjön minket. Ő irányítja élünk körülményeit, ad választ imáinkra és kormányoz mindent, hogy az általa elkezdett élet megmaradjon és növekedjen folyamatosan. Ő az élet helyreállítója, aki képes a bűn rombolását visszafordítani. Ezt tette az anyja méhétől fogva béna ember életében is: a bűn átkát megtörte és egészségessé tette a gyógyíthatatlant. Hasonlóan Jézus tudja meggyógyítani a bűn sebeit és roncsolását az életünkben. Továbbá ő az élet megtartója, aki legyőzte a halált, amikor feltámadt a halottaiból, és ígéri, hogy minket is megőriz testi halálunk után. Jézus miatt testünk elmúlása nem a vég, hanem lelkünk Istenhez kerül a dicsőségbe és várja a végső feltámadást.  Éppen ezért ő az élet beteljesítője, mert vissza fog jönni, hogy feltámasszon dicsőségben. Akkor a romlandó testünk romolhatatlanságot ölt magára, és beteljesedik a Szentírás: „A győzelem elnyelte a halált.” (1Kor 15:54) Jézus az igazi élet ura és szerzője. [3:  A Károli és az új fordítás a „fejedelmét”, a Békés-Dalos és Szent István fordítás „szerzőjét”, a Csia-féle fordítás pedig „elkezdőjét” használ.]  [4:  Barrett, C. K. A Critical and Exegetical Commentary on the Acts of the Apostles. International Critical Commentary. Edinburgh: T&T Clark, 2004, 197–198. o.]  [5:  Peterson, David G. The Acts of the Apostles. The Pillar New Testament Commentary. Grand Rapids, MI; Nottingham, England: William B. Eerdmans Publishing Company, 2009, 175–176. o.] 

Mit mondhatunk ezekre? Egyetlen dolgot: áldott legyen ennek a Jézusnak a neve! Ugye értitek, szeretett gyülekezet, hogy Péter miért hárít el minden figyelmet és dicséretet magáról és tükrözi azt Jézusra? Ugye értitek, hogy miért mondja, hogy nem az ő ereje vagy kegyessége miatt jár a béna? Ugye értitek, hogy miért mondja el úgy a csodát, hogy „Ábrahám, Izsák és Jákob Istene dicsőítette meg az ő Fiát” (3:13)? Miért ismétli újra és újra, hogy „az ő neve […] hozott gyógyulást neki”? (3:16) Azért, mert Péter szíve ezzel a Jézussal volt tele. Neki köszönt mindent. Őt látott minden eredményben. Ő volt számára a megoldás minden problémára. A tőle kapott ajándék, az örök élet volt a legszebb, amit ember valaha is kaphat e földön. Nagy volt Jézus a szemében, éppen ezért nagy volt Jézus a szívében. Őt akarta magasztalni. Mint a meggyógyított béna, a lelke ujjongott Isten szabadításán (vö. Ézs 35).
Talán emlékeztek Dr. Pipa-ra, az amerikai teológiai professzorra, aki tavaly ősszel járt közöttünk. Két nap múlva, idén június 30-án vonul „félig” nyugdíjba, és adja át a teológia vezetését az utódjának. Huszonkét évig volt a Greenville-i Presbiteriánus Teológia elnöke. Ez alkalomra készülve a teológia kuratóriuma hozott egy határozatot.[footnoteRef:6] Nagyon szépen megfogalmazva tizenkét pontban azt fejezték ki, hogy e huszonkét évnyi szolgálat alatt Dr. Pipa annyit tett az intézményért, mint senki más. Széleskörű tudásával, kegyes életével, kiváló tanári képességeivel nemcsak példát adott a tanárok és diákok elé, hanem sokakat vezetett az örök életre és egy generációnyi hűséges lelkész fő mentorává vált. Éppen ezért Isten iránti hálával a szolgálatáért a szeminárium épületét Pipa-épületnek nevezték el.  [6:  Spring 2020 Board Resolution Honoring Dr. Pipa, közzététel: 2020. május 25. (hozzáférés: 2020. június 28.)] 

A kérdés az, hogy a te lelked Jézusról van-e elnevezve? E határozathoz hasonlóan a te szívedben is van-e tizenkettő vagy száztizenkettő pont, amiért Jézus neve van felvésve a lelked minden szögletében? Ha nem, akkor legyen, és kezd el most ezt a munkát! Gondolkozz el, hogy mit adott az élet fejedelme neked, milyen hálával tartozol áldozatáért és irántad való szolgálatáért. Gyönyörködj abban, hogy ezek nem múló, emberi dolgok, hanem örök, visszavonhatatlan igazságok. Ha Jézus a te királyod, vele együtt minden a tiéd! Ha pedig még nem az, akkor legyen ez a pont, amikor meghajtod térdedet előtte; amikor felismered, hogy nála van egyedül bocsánat a bűnre; amikor megnyugszol az ő keblén, mert nála igazi békesség van. 
Presbiteriánusokként gyakran mondjuk, hogy életünk fő célja, hogy Istent dicsőítsük. Remélem, értjük, hogy ez a dicsőítés a szívből fakad. Ez nem egy begyakorolt, „hála Isten”-ekkel teletűzdelt szöveg, hanem a szívünk túlcsordulása. Ez a hétköznapi keresztyénség: hogy a hétfőimen és csütörtökjeimen is én Jézusról tanulok, Jézusnak szót fogadok és Jézusnak hálás vagyok. Ez az örömhír a keresztyénség igazi kincse és küldetése: elsősorban nem erkölcsös embereknek vagy a nyomor megszüntetőinek kell lennünk. Hanem e Krisztusról szóló örömhír bátor hirdetőinek.[footnoteRef:7] Ez a hiteles keresztyénség, és semmi más. [7:  Lloyd Jones, „Rise Up and Walk”, 217–219. o.] 

Hétköznapi keresztyénség
Ha ezt látjuk, akkor tovább haladhatunk arra az öt gyakorlati tanácsra, amelyet az igénk ad az evangelizálásra. Hogyan éljük meg a hitünket a mindennapokban? 
I. Ne becsüld le a hétköznapi alkalmak jelentőségét! (3:1–4) Először is megéljük a keresztyénségünket a hétköznapokban, ha nem becsüljük le a hétköznapi, „kis” alkalmak jelentőségét. Péter és János imádkozni mentek a templomba, amikor egy kéregetővel találkoztak – valószínűleg nem először. Ám ahelyett, hogy továbbmentek vagy elhajtották volna a koldust, ők megbecsülték ezt a lehetőséget, és törődtek vele. Hozzájuk hasonlóan sok lehetőség az evangelizálásra ilyen „kis” helyzetekből adódik. Abból, hogy rendszeresen szánsz negyedórát beszélgetni a szomszéddal. Nem a telefonodat nézed a metrón, hanem mersz beszédbe elegyedni másokkal. Segítesz barátaidnak, ha szükségük van, még ha nehezen is fér be az idődbe.

II. Azzal segíts, amid van! (3:5) Péter és János nem tudott azzal segíteni a koldusnak, amit az kért. Viszont volt valamijük, ami értékesebb volt nála, és azt adták neki. Ez ismét tanít minket. Érezhetjük jelentéktelennek és alkalmatlannak magunkat sokszor hétköznapi helyzetekben. Látod a szomszédasszony nyomorúságát a nehéz házasságában, vagy barátod be nem teljesült vágyát egy gyermek iránt. Azt mondod: ezen én nem tudok segíteni! – és hagyod. De Jézus nem azt kéri, hogy segíts azzal, amivel nem tudsz – hanem azzal segíts, amid van. Ez lehet annyi, hogy meghallgatod a másik panaszát; imádkozol érte, vagy egy kis dologgal segítesz. De ne feledd, van neked valami, ami mindennél értékesebb: a Jézusról szóló örömhír, és a vele való kapcsolat. Ez még a gyógyítás ajándékánál is értékesebb. Ne légy bátortalan tehát, hanem Péterhez hasonlóan tégy bizonyságot, hogy Jézus a végső megoldás és segítség minden problémára.

III. A kezdetektől vállald fel Krisztust! (3:6) A harmadik részlet, ami érdekes, hogy Péter már a beszélgetés legelején behozta Jézust a képbe. A názáreti Jézus nevében tette a csodát – pedig akkor még nem volt nagy embertömeg körülötte. Ő mégis a legelejétől fogva világossá akarta tenni, hogy amit adni tud, az Jézus miatt lehetséges. Ehhez hasonlóan ne félj beszélni a keresztyénségedről vagy keresztyénként viselkedni egy kapcsolat elejétől fogva. Ha áthívsz valakit vendégségbe, imádkozz úgy az evés előtt, mint máskor is. Ha a munkahelyen nem akarsz illegális dolgokba belefolyni, mondd el, hogy istenfélelemből teszed. Bátran hivatkozz keresztyénségedre a kezdetektől fogva.

IV. A figyelmet magadról Krisztusra irányítsd! (3:12) Ha igyekszel segíteni az embereknek, a dicséret és hála előbb-utóbb meg fog jelenni. De végy példát Pétertől, hogy a figyelmet magadról el- és Krisztusra irányítsd. Ne maradj meg csupán „jó és kedves emberként”, hanem legyen Krisztus iránti hála, Krisztusra hivatkozás a szavaidban. Tedd világossá, hogy nem magadtól vagy ilyen, hanem Krisztus tett téged kedvessé, és indít arra, hogy segíts másokon.

V. Ne szégyelld az evangélium teljes üzenetét! (3:13–16) Az ötödik gyakorlati tanács pedig, hogy Péterhez hasonlóan ne szégyelljük az evangélium nehezebb üzeneteit sem. Péter a csoda után nem járt körbe, és nem kereste az alkalmat a prédikálásra. Amikor azonban alkalom adódott, beszélt az ott lévők felelősségéről Jézus halálában. Hozzá hasonlóan te se tántorodj vissza, ha rázósabb témákra kerül a sor bűn kapcsán. Elmondhatod a nőcsábász barátodnak, hogy a boldogságot azért nem találja, mert nem Istennél keresi, hanem engedetlen iránta. A vallásos rokonodnak beszélned kell arról, hogy nem elég templomba járni, hanem meg kell térni Jézushoz. Az evangélium üzenete nem a tiéd, hogy változtasd – Krisztus bízta azt rád, hogy úgy add tovább, ahogyan kaptad. Hidd el, Isten a „nem populáris” részeit is megáldja az evangéliumnak – sőt, enélkül nem is lehet igazi megtérés.

Az Úr segítsen, hogy mi is ilyen értelemben hiteles és hétköznapi keresztyének legyünk! Ámen.

